49. schôdza NR SR - 5.deň - B. popoludní
Dátum: 2026-04-21
Poslanec: Dubovický, Richard 
Druh vystúpenia: Vystúpenie v rozprave

36. Ďakujem, pán predsedajúci. Kolegyne, kolegovia, už tu mám, kolegyňa zatlieskala, ale ja keď tak na vás pozerám, vy sami neveríte tomuto zákonu, lebo ak by ste sa snažili presvedčiť opozičných poslancov, aby hlasovali za tento ústavný zákon, tak vaša aktivita by vyzerala trošku inak. Neviem. Ja budem súhlasiť, aj jak Zuzka Mesterová vám povedala, že či sa snažíte s nami komunikovať telepaticky, ale tie signály ku mne stále nechodia. Ja som si rozdelil návrh zákona na štyri body, kde by som chcel povedať aj občanom, aj poslancom vládnej koalície, aby pochopili vlastne, o čom sa tu ide hlasovať, aby pochopili, o čom je vlastne tento ústavný zákon, aj keď, samozrejme, si vidím, že nie je vás tu veľa, ale zo skúsenosti viem, že počúvate. Ako určite viete, tento zákon absolútne nerieši žiadne problémy samosprávy. A celý čas som nad tým rozmýšľal, že prečo vlastne takýto zákon ste dali do pléna Národnej rady. Stojí to daňových poplatníkov desiatky tisíc eur, diskusia prakticky o ničom, takže celý čas nad tým rozmýšľam, že ako chcete pomôcť týmto samosprávam, lebo takýto zákon nerieši absolútne žiadnu ekonomickú situáciu v mestách a obciach. Aby som vám aj vysvetlil, však je vás tu veľa starostov, primátorov a, samozrejme, budete so mnou súhlasiť, lebo viem, že budete so mnou súhlasiť, že samosprávy dnes čelia výpadkom príjmov. A takým výborným príkladom je, že či je to táto vláda alebo iné vlády, keď vstupujete napríklad len do daňového bonusu, takéto obce a mestá prichádzajú o desiatky miliónov eur, nehovoriac o konsolidácii a podobným veciam. Tiež tým, že ste im zvýšili dépeháčku, máme rastúce náklady. A to vám viem povedať nielen to, že som poslancom Národnej rady, ale som poslancom mesta Prešov a viem, že bolo veľmi ťažké, bolo veľmi ťažké minulý rok vlastne urobiť ten rozpočet na rok 2026. A viete čo? Tie čísla nevychádzajú, lebo opäť, čo sa udialo, tie prognózy, ktoré prišli z ministerstva financií, tie prvé boli pozitívne a nakoniec prišli také, že absolútne nesedí to. Obciam a mestám chýbajú milióny eur. Nehovoriac o nejakých prenesených kompetenciách, lebo stále dávate na mestá a obce nejaké nové povinnosti, ale nikto im to neprepláca. Nikto. A kto vám to hovorí? Lebo vždycky tvrdíte, že za to všetko môže zlá opozícia, že neprinášame žiadne riešenia, že nie sme konštruktívni, konštruktívne kritickí. Ale však nedávno vám to ukázala aj, ukázala vám aj ZMOS, že aká by mohla byť predstava reformy verejnej správy. Dlhodobo vám to hovorí aj Únia miest Slovenska. A čo im vlastne dnes ponúkate v rámci tohto zákona? Mi povedzte, aká je toto reforma verejnej správy? Ja si pamätám, že pán štátny tajomník, pán Kaliňák, mal tu diskusiu dole, kde rozprával o reforme, čo sa týka hlavného kontrolóra a ako by mal vyzerať hlavný kontrolór a tak ďalej. No mi povedzte, že od tohto bodu k dnešnému dňu sme, prešlo niekoľko týždňov až mesiacov, a ja nevidím ani jeden jediný bod z toho, o čom prišli poslanci HLAS-u a pán štátny tajomník Kaliňák, že, áno, toto pomôže tým obciam. No nič, nič neprišlo. Tento zákon nerieši ani žiaden finančný rámec pre dané obce. Ako my, ako chcete zabezpečiť to financovanie tých obcí v tomto zákone, ako? Zase majú čarovať starostovia a primátori, tak ako čarovali minulý rok? Alebo obchádzali pravidlá pre vyrovnaný rozpočet? Takže v prvom bode si môžme povedať, že tento zákon nerieši žiaden problém samospráv. Ponúkate im len predĺženie volebného obdobia. A pre koho? A teraz, ťažké čísla, povedzme si realitu, že ak ma kolegovia opravia, máme vyše 20-tisíc komunálnych poslancov a vyše tritisíc starostov a primátorov v krajine, v štáte, kde máme päť a pol milióna obyvateľov. A to, ako vám povedala Janka Hanuliaková, že koľko obcí máme do tisíc obyvateľov, koľko máme do 500 obyvateľov? To neni ani o odvahe, o tom, že vy máte byť odvážni. Tu ide o to, že vy musíte urobiť nevyhnutné veci, ale opäť, vy posúvate tento problém ďalej. Vás to absolútne nezaujíma, čo sa týka tejto krajiny. Vy potrebujete iba zahojiť fleky svojim ľuďom. Čo ma, ani nechcem povedať, že rozčúlilo, ale akože som bol zarazený, že máme zlúčenú rozpravu o týchto bodoch a to, bolo to spomenuté, ale mne sa to veľmi páči, že máme rozpor medzi dôvodovou správou, je tam akože rozpor, keď si to prečítate, a doložkou vplyvov. Lebo dôvodová správa hovorí, že tento zákon prinesie stabilitu, počúvajte dobre, stabilitu v obciach, prinesie efektivitu, že obce budú fungovať efektívne. A že najlepšie je na tom to lepšie plánovanie. Počúvajte, lepšie plánovanie. A keď sa pozrieme na vplyvy, nemáme tam ani pozitívne, ani negatívne. Tak mi vysvetlite, pán navrhovateľ, jak je možné, že toto sa vám podarilo dať do návrhu týchto zákonov? (Reakcia z pléna.) Tak ja neviem, či nevie, ale ja sa pýtam, lebo ja stále čakám, že prídu, že otvoria diskusiu, lebo dôvodová správa hovorí absolútne niečo iné, ako hovorí doložka vplyvov. Ako je to možné? To už tak lajdácky zákon, ústavný zákon ste zrobili, že ste si ani nedali záležať na tom, že by ste porovnali tie texty. Mi povedzte, pán navrhovateľ, ak návrh neprináša žiadne merateľné pozitívne dopady, potom je legitímne sa pýtať, prečo ho vlastne robíte, tento zákon, pre koho ho robíte? Vy fakt si myslíte, že ľudia tam vonku sú hlúpi a že predĺženie mandátov pre starostov, primátorov, poslancov o jeden rok nejakým spôsobom zalepí oči, uši, ústa, proste len aby sme ukojili nejakým spôsobom niekoho pohnútky? Toto je to, čo potrebuje náš štát? Takúto reformu? Keby ste aspoň prišli s tým, že to bol jeden z ďalších bodov verejnej, respektíve reformy verejnej správy, že kde toto je prvý bod, druhý bod sú hlavní kontrolóri, tretí bod je financovanie a tak ďalej, že by sme si to vedeli nejakým spôsobom naplánovať, ale vy iba torpédujete zboku, tu dáme toto, tu dáme tamto. Ale však je to vidieť na vašej vláde, že za tri roky, necelé tri roky, len to rozoberáte a neprinášate žiadne riešenia. A ja fakt apelujem na vládnych poslancov, primárne neviem, lebo tento návrh prišiel od HLAS-u a od SNS, však nech sa pýtajú poslanci SMER-u, že vlastne, že čo má priniesť táto reforma, lebo viete, pri ministerke kultúry aspoň vieme, že má rozbiť celú kultúru, to bolo jasné, akože cesta bola daná. Ale čo tu? Čo tu? Viete, som poslancom samosprávy necelé štyri roky. Za tie štyri roky viem povedať, že som si prešiel peklom, viem, čo znamená, keď je výpadok financií, keď rozpočty sú iné, ja to presne viem. Len ja stále, keď pozerám sa na tento zákon, mne sa chce plakať, smiať naraz, akože že vy míňate peniaze daňových poplatníkov. Mi povedzte tuná, s ktorým klubom, opozičným klubom ste dohodnutí, že máme tuná takúto debatu o ústavnom zákone? Nepredpokladám, že teraz urobia výnimku poslanci hore z Hnutia SLOVENSKO, takže neviem. My to nie sme, takže uvidíme no. Takže čo ja vám odporúčam, teraz prichádzame na odporúčanie, žeby to nebolo iba o tej kritike. Takže také, také férové podmienky, ktoré si tie samosprávy zaslúžia. Ja vám poviem takto, že poďme sa sústrediť na stabilný a spravodlivý daňový mix. Lebo dnes sa tvárime, že podielové dane a potom rôzne vplyvy, kedy vy si myslíte, že zoberete tým obciam a dáte na niečo iné, že bude mať pozitívny dopad na tú obec alebo na to mesto, že je super. Nie, milí páni poslanci, má to veľmi negatívny dopad. Takže poďme sa baviť nejakým spôsobom, ako by mohol vyzerať v budúcnosti ten daňový mix. A dovoľte, opäť ak ma opravia kolegovia, ale len v Českej republike majú obce a mestá štyrikrát vyšší výnos alebo trikrát vyšší výnos, ako majú obce a mestá na Slovensku. A to nehovoriac o tom, že už keby sme sa mali baviť o tom, že aké sú priemerné mzdy v daných krajinách, tak naše obce, naše mestá sú hlboko podfinancované. Takže ako som povedal, daňový mix. Predvídateľné financovanie. To je najväčší fór toho, že predvídateľné financovanie, ministerstvo financií si myslí, že keď vydá prognózu v decembri, tak si myslí, že vau, že teraz sú všetky obce pripravené na to, že akým spôsobom majú hospodáriť. Najhoršie je na tom, páni poslanci, najhoršie je na tom, že ak vydáte nejakú daňovú prognózu, že ako by malo vyzerať, tak tá daňová prognóza absolútne sa nezhoduje s tým, s čím prichádza realita. Ani Ministerstvo financií nevie vo svojich štatistikách určiť presnú sumu. Ako môžu potom tie obce predvídateľne pracovať so svojimi rozpočtami? A mi vysvetlite, prenášate rôzne úlohy na tie obce, na tie mestá, len bez a bez toho, aby ste ich nejakým spôsobom finančne kryli. Takže primárne moje odporúčanie je, že neberte zdroje tým obciam. 36-2 Tento zákon nemá žiaden zmysel. A poďme si povedať, že kde sme sa dostali dnes. No. Neviem, či to kolegovia spomenuli v piatok, ale prečo sme dnes tam, kde sme a prečo si myslím, že starosta neopraví ten most, keď má, povedzme, päťročný mandát a nie štvorročný, keď nemá peniaze, tak je to práve preto, že mu to nijakým spôsobom tento zákon nepomôže, keď nemá na to peniaze. Čo máme na Slovensku? Máme výrazný infraštruktúrny dlh. Cesty druhej a tretej triedy sú v zlom stave. Za čo to majú tie obce zaplatiť? Myslíte si, že keď starosta dostane s poslancami o rok dlhší mandát, že zoberú lopaty a pôjdu to robiť? Bolo vám to niekoľkokrát povedané tuná. Kanalizácia, vodovodná infraštruktúra. Nieže, nieže stovky, tisíce ľudí nemajú vodu a kanalizáciu, desaťtisíce, státisíce ľudí. Myslíte si, že ten starosta, keď dostane o rok dlhší mandát, že bude kopať tú kanalizáciu? Nehovoriac o chýbajúcich alebo rozbitých chodníkoch. Ja inak ďakujem Bohu, že Slovensko je v Európskej únii, lebo aspoň je vidieť, že školy, škôlky a úrady sa opravujú. A to sú aj tie maličké úrady, ktoré, ako tu bolo spomenuté, že rozpočet danej obce je iba na to, že môžu nieže kúriť, iba svietiť. A zaplatia si starostu na takýto úväzok, že je raz do mesiaca na tom úrade a je tam nejaká sekretárka, ktorá pracuje na polovičný úväzok. No mi vysvetlite efektivitu takejto obce. No žiadna efektivita. Máme podfinancovanú údržbu verejného priestoru. No čo s týmto chcete robiť, mi povedzte, akým spôsobom táto reforma tomu pomôže? Mosty. NKÚ vám vždy, ak sa dobre pamätám, každý za posledné tri roky vám to opakuje, že máme mosty v zlom, veľmi zlom a kritickom, respektíve havarijnom stave. No mi povedzte, milí páni poslanci z vládnej koalície, odkiaľ zoberie tento zákon pomaly, ak sa dobre pamätám, okolo troch miliárd eur na opravu týchto mostov, ktoré sú vo vlastníctve práve tých miest, obcí alebo samosprávnych krajov? Samozrejme, nezobere ten starosta alebo ten primátor, alebo tí poslanci lopatu a nepôjdu opravovať daný most. Ako vyriešite nedostatok nájomného bývania, páni poslanci? No mi povedzte, že akým spôsobom tento mandát, respektíve predĺženie mandátu pomôže nájomnému bývaniu na Slovensku? Jeden dôvod mi povedzte. Ja som si to čítal, tie zákony, spredu, zozadu a tak ďalej. Ja som nenašiel žiaden pozitívny dopad na obyvateľov. Bez tých krokoch, čo som vám spomenul tuná v rozprave. Myslíte si, že predĺžením mandátu si kúpite daných starostov v daných obciach, že toto je to riešenie, čo potrebuje Slovensko? Sa spamätajte. Fakt že sa spamätajte, vládna koalícia. Jedine, ja mám z vás taký pocit, že čo ste dokázali urobiť, sú nejaké kozmetické úpravy, ale už ani kozmetická úprava toto nie je, lebo z tých veľkých diskusií a potom z tých príspevkov na sociálne siete a z tých videí, čo ste dávali, že Bože môj, jak sme pripravení, aká super bude tá reforma verejnej správy , sme dostali toto. Za dva a pol roka sme dostali toto - ústavný zákon, pri ktorom nemáte ani podporu opozície. A čo je smutné, že ani jeden vládny poslanec, navrhovateľ, nikto sa nepostavil za tento kecpultík a neprišiel nám povedať a odôvodniť reálne v rámci diskusie, že prečo práve opozícia by mala zahlasovať za tento zákon. Ani jeden. A budem veľmi rád, keď sa aspoň prihlásite do faktických poznámok a budete mi aspoň oponovať k tomu, čo som povedal, že pán poslanec, vy sa mýlite. Obce majú peniaze. Mosty máme všetky v perfektnom stave. A starostovia si nezaslúžia päť rokov, ale desať rovno. Alebo načo voľby, nie? Takže, takže tak. No a taký argument tu bol, že nejakým spôsobom sa oháňate s tým, že čo sa dá všetko stihnúť za štyri roky. Viete, ja stále mám na pamäti takú ministerku kultúry, že ona dokázala zničiť kultúru za dva roky a toto všetko, čo robí, už je niečo extra navyše. Takže v takomto prípade, ak by som to mal takto brať, tak kľudne však tí starostovia alebo primátori môžu fungovať aj dva roky, lebo naša ministerka kultúry dokázala zničiť tú kultúru za tri roky. A nechcem sa tu vracať ku trestným zákonom a k takému a takému zákonu, lebo bolo by to na dlho, ale ja len chcem vám toľko povedať, že namiesto reformy verejnej správy sme tu dostali toto - ústavný zákon bez podpory opozície. No dúfam, že tam tá podpora nie je, lebo Progresívne Slovensko tento zákon určite nepodporí. A dostali sme to, že nijakým spôsobom tento zákon alebo aj schválenie tohto zákona, aj keby ste mali nejakým spôsobom podporu z iného poslaneckého klubu, nevyrieši problémy samospráv. A ja budem veľmi rád, ak vystúpite, milá vládna koalícia, milí vládni poslanci, a hlavne poslanci HLAS-u, ktorí tvrdia o sebe, že sú poslancami regiónov. No mňa by zaujímalo, že ktorého regiónu, neviem, či Rusko má nejaké zaujímavé regióny, ale určite asi slovenské regióny to nie sú, lebo ja si nepamätám, že by niečo HLAS urobil pre tie regióny. Takže mňa by zaujímalo, že môžte sa prihlásiť do faktických poznámok, veľmi rád budem s vami diskutovať. Môžte sa prihlásiť potom ešte do ústnej rozpravy. Ja budem veľmi čakať. Ak sa prihlásite, prihlásim sa aj ja, lebo myslím si, že tu je dôležitá diskusia, lebo máme tu ústavný zákon. Vy máte 78 momentálne hlasov bez pána Ferenčáka, tomu ste zrobili iné problémy, takže potrebujete ďalších 12 hlasov, tak ja verím tomu, že v tej ústnej rozprave sa prihlásite a si to vysvetlíme, že ako vlastne myslíte tento zákon a ako veľmi chcete pomôcť Slovenkám a Slovákom na Slovensku. Ďakujem veľmi pekne.